**Szám:** 220-8./2013.

19. sz. napirend anyaga

**ELŐTERJESZTÉS**

**Zalaszentgrót Város Önkormányzata Képviselő-testületének**

**2013. június 13-i ülésére**

**Tárgy**: ZALAISPA Hulladékgazdálkodási Társulás társulási megállapodásának módosítása.

**Tisztelt Képviselő-testület!**

A Nyugat-Balaton és Zala Folyó Medence Nagytérség Települési Szilárd Hulladékai Kezelésének Korszerű Megoldására létrejött Önkormányzati Társulás (rövidített neve: ZALAISPA Hulladékgazdálkodási Társulás) Társulási Tanácsa a 2013. május 29.-i ülésén megtárgyalta és minősített többséggel elfogadta az egységes szerkezetű ZALAISPA Társulási Megállapodást.

A megállapodás hatályba lépéséhez szükséges a társulásban részt vevő települési önkormányzatok elfogadó határozata is.

A Társulási Megállapodás felülvizsgálatát a 2013. január 1.-én hatályba lépő jogszabályi változások indokolják, ugyanis a Magyarország helyi önkormányzatairól szóló 2011. évi CLXXXIX. törvény 146. § (1) bekezdése értelmében az e törvény hatálybalépése - 2013. január 1-je - előtt kötött önkormányzati társulási megállapodásokat a képviselő-testületek felülvizsgálják és a törvény rendelkezéseinek megfelelően módosítják a törvény hatálybalépését követő hat hónapon belül, amely 2013. június 30-án jár le.

Az egységes Társulási Megállapodás jelen előterjesztés 1. számú mellékletét képezi.

A Pénzügyi és Ügyrendi Bizottság az előterjesztést a 2013. június 13-i ülésen tárgyalja és a bizottság határozatát az elnök a testületi ülésen ismerteti.

Kérem a Képviselő-testületet, hogy az előterjesztést vitassa meg és fogadja el a következő határozati javaslatot.

***Határozati javaslat:***

Zalaszentgrót Város Önkormányzatának Képviselő-testülete a Nyugat-Balaton és Zala Folyó Medence Nagytérség Települési Szilárd Hulladékai Kezelésének Korszerű Megoldására létrejött Önkormányzati Társulás (rövidített neve: ZALAISPA Hulladékgazdálkodási Társulás) Társulási Megállapodását az előterjesztés szerinti tartalommal elfogadja.

Zalaszentgrót Város Önkormányzatának Képviselő-testülete felhatalmazza a polgármestert a Társulási Megállapodás aláírására, és felkéri, hogy a döntésről a ZALAISPA Hulladékgazdálkodási Társulást tájékoztassa.

Határidő: 2013. június 30.

Felelős: Baracskai József polgármester

Zalaszentgrót, 2013. május 27.

Baracskai József

polgármester

A határozati javaslat a törvényességi

előírásoknak megfelel.

Dr. Simon Beáta

jegyző